**รายงานการประชุม**

สภาองค์การบริหารส่วนตำบลเขาขาว

สมัยสามัญ สมัยที่ 3 ประจำปี พ.ศ.2562

ครั้งที่ 1

เมื่อวันอังคาร ที่ 20 สิงหาคม ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์กรบริหารส่วนตำบลเขาขาว
2. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
3. นายไพรัช พยาบาล เลขานุการสภาองค์กรบริหารส่วนตำบลเขาขาว
4. นายเดโช ชิตรัตน์ สมาชิกสภา อบต.เขาขาว หมู่ที่ 1
5. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
6. นายสุนทร คารมดี สมาชิกสภา อบต.เขาขาว หมู่ที่ 2
7. นางสาวพิสมัย สีใส สมาชิกสภา อบต.เขาขาว หมู่ที่ 3
8. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
9. นายสายัน สุวรรณสังข์ สมาชิกสภา อบต.เขาขาว หมู่ที่ 5
10. นายปรีชา ทองอร่าม สมาชิกสภา อบต.เขาขาว หมู่ที่ 6
11. นายสุชาติ คงหอม สมาชิกสภา อบต.เขาขาว หมู่ที่ 6
12. นายสมพงษ์ ปั้นคง สมาชิกสภา อบต.เขาขาว หมู่ที่ 8
13. นายวิรัตน์ บุญมา สมาชิกสภา อบต.เขาขาว หมู่ที่ 8
14. นายจำรัส สวัสดี สมาชิกสภา อบต.เขาขาว หมู่ที่ 9
15. นายสมโชค คงทอง สมาชิกสภา อบต.เขาขาว หมู่ที่ 9
16. นายฤทธิ์ จิตรา สมาชิกสภา อบต.เขาขาว หมู่ที่ 10
17. นางสาวละออง แก้วเก้า สมาชิกสภา อบต.เขาขาว หมู่ที่ 11
18. นายคัมภีร์ ชุมขุน สมาชิกสภา อบต.เขาขาว หมู่ที่ 12
19. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นางจตุพร จันทร์เทพ สมาชิกสภา อบต.เขาขาว หมู่ที่ 1
2. นางวิภู พรหมรักษา สมาชิกสภา อบต.เขาขาว หมู่ที่ 3
3. นายเกรียงไกร หนูนวล สมาชิกสภา อบต.เขาขาว หมู่ที่ 7
4. นายสุธา ทองแผน สมาชิกสภา อบต.เขาขาว หมู่ที่ 7
5. นางเสาวภา รัตนบุรี สมาชิกสภา อบต.เขาขาว หมู่ที่ 10
6. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว

**เริ่มประชุมเวลา : เวลา 13.10 น.**

เมื่อที่ประชุมพร้อม มีสมาชิกสภาองค์การบริหารส่วนตำบลเขาขาว มาประชุมทั้งสิ้น 18 คน นายไพรัช พยาบาล เลขานุการสภา อบต. เขาขาว กล่าวเชิญนายดำรงค์ อุ่นศร ประธานสภาองค์การบริหารส่วนตำบลเขาขาว จุดเทียน ธูป บูชาพระรัตนตรัย และดำเนินการตามระเบียบวาระการประชุม

**นายดำรงค์ อุ่นศร ประธานสภาฯ** ขอขอบคุณท่านสมาชิกทุกท่านที่มาโดยพร้อมเพรียงกันบัดนี้ผมขอเปิดประชุมสภาองค์การบริหารส่วนตำบลเขาขาว สมัยสามัญ สมัยที่ 3 ประจำปี พ.ศ.2562 ครั้งที่ 1 ครับ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

**นายดำรงค์ อุ่นศร ประธานสภาฯ** เรื่องขอขยายสมัยประชุมสภาสมัยสามัญ สมัยที่ 3 ประจำปี พ.ศ.2562 เพื่อนสมาชิกบางท่านอาจจะสงสัยว่าเพราะว่าสมัยสามัญ สมัยที่ 3 นั้นกำหนดไว้วันที่ 1 ถึง 15 สิงหาคม 2562 แต่ว่าสืบเนื่องจากทางคณะผู้บริหารได้ยื่นญัตติขอความเห็นชอบร่างข้อบัญญัติงบประมาณรายจ่ายประจำปี งบประมาณพ.ศ.2563 มาถึงกระผมเมื่อวันที่ 7 สิงหาคม 2562 เนื่องจากการพิจารณาร่างข้อบัญญัติงบประมาณรายจ่ายนั้นมีกำหนดขั้นตอนวิธีการพิจารณาไว้ในระเบียบวิธีปฏิบัติหลายประการโดยเฉพาะห้องระยะเวลาของการประชุมในแต่ละขั้นตอน จึงทำให้คาดได้ว่าไม่สามารถดำเนินการพิจารณาได้แล้วเสร็จภายในสมัยประชุมได้ จึงได้ขอขยายระยะเวลาการประชุมสภา สมัยสามัญ สมัยที่ 3 ประจำปี พ.ศ.2562 ออกไปอีก 15 วัน ซึ่งนายอำเภอทุ่งสงก็ได้อนุญาตให้ขยายได้ตามที่ร้องขอ นับตั้งแต่วันที่ 16 สิงหาคม 2562 ตามหนังสืออำเภอทุ่งสง ที่ นศ 0023.16/3316 ลงวันที่ 14 สิงหาคม 2562

**ระเบียบวาระที่ ๒ : เรื่องรับรองรายงานการประชุมสภาฯ สมัยวิสามัญ สมัยที่ 2 ประจำปี พ.ศ.๒562 เมื่อวันที่ 30 กรกฎาคม ๒๕62**

**นายดำรงค์ อุ่นศร ประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาสมัยวิสามัญ สมัยที่ 2 ประจำปี พ.ศ.๒562 เมื่อวันที่ 30 กรกฎาคม ๒๕62 ต่อไปเป็นระเบียบวาระที่ 3

**ระเบียบวาระที่ 3 : พิจารณาอนุมัติโอนงบประมาณไปตั้งจ่ายเป็นรายการใหม่ จำนวน 2 รายการ**

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์คอมพิวเตอร์ รายการค่าจัดซื้อเครื่องคอมพิวเตอร์โน้ตบุ๊กสำหรับงานประมวลผล จำนวน 44,000 บาท

เพื่อจ่ายเป็นค่าจัดซื้อเครื่องคอมพิวเตอร์โน้ตบุ๊ก สำหรับงานประมวลผล จำนวน 2 เครื่อง โดยมีคุณลักษณะ ดังนี้

- มีหน่วยประมวลผลกลาง (CPU) ไม่น้อยกว่า 4 แกนหลัก (4 core) จำนวน 1 หน่วย โดยมีคุณลักษณะอย่างใดอย่างหนึ่ง หรือดีกว่า ดังนี้

1. ในกรณีที่มีหน่วยความจำ แบบ Cache Memory รวมในระดับ (Level) เดียวกัน ขนาดไม่น้อยกว่า 4 MB ต้องมีความเร็วสัญญาณนาฬิกาพื้นฐานไม่น้อยกว่า 2.2 GHz และมีหน่วยประมวลผลด้านกราฟิก (Graphics Processing Unit) ไม่น้อยกว่า 10 แกน หรือ

2. ในกรณีที่มีหน่วยความจำแบบ Cache Memory รวมในระดับ (Level) เดียวกัน ขนาดไม่น้อยกว่า 6 MB ต้องมีความเร็วสัญญาณนาฬิกาพื้นฐานไม่น้อยกว่า 1.6 GHz และมีเทคโนโลยีเพิ่มสัญญาณนาฬิกาได้ในกรณีที่ต้องใช้ความสามารถในการประมวลผลสูง

- มีหน่วยความจำหลัก (RAM) ชนิด DDR4 หรือดีกว่าขนาดไม่น้อยกว่า 8 GB

- มีหน่วยจัดเก็บข้อมูล ชนิด SATA หรือดีกว่า ขนาดความจุไม่น้อยกว่า 1 TB หรือ ชนิด Solid State Drive ขนาดความจุไม่น้อยกว่า 120 GB จำนวน 1 หน่วย

- มีจอภาพที่รองรับความละเอียดไม่น้อยกว่า 1,366 x 768 Pixel และมีขนาดไม่น้อยกว่า 12 นิ้ว

- มีช่องเชื่อมต่อ (Interface) แบบ USB 2.0 หรือดีกว่า ไม่น้อยกว่า 3 ช่อง

- มีช่องเชื่อมต่อแบบ HDMI หรือ VGA จำนวนไม่น้อยกว่า 1 ช่อง

- มีช่องเชื่อมต่อระบบเครือข่าย(Network Interface) แบบ10/100/1000 Base-T หรือดีกว่า จำนวนไม่น้อยกว่า 1 ช่อง

- สามารถใช้งานได้ไม่น้อยกว่า Wi-Fi (IEEE 802.11b, g, n, ac) และ Bluetooth

เป็นไปตามหนังสือ ด่วนมาก ที่ มท 0808.2/ ว 1657 ลงวันที่ 16 กรกฎาคม 2556 และหนังสือด่วนที่สุด ที่ มท 0808.2/ ว 1248 ลงวันที่ 27 มิถุนายน 2559

โดยโอนลดจากแผนงานการเกษตร งานส่งเสริมการเกษตร งบดำเนินงาน หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ รายการค่าใช้จ่ายในการเดินทางไปราชการ จำนวน 30,000 บาท และ

โอนลดจากแผนงานการรักษาความสงบภายใน งานบริหารทั่วไปเกี่ยวกับการรักษาความสงบภายใน งบบุคลากร หมวดเงินเดือน (ฝ่ายประจำ) ประเภทเงินเดือนพนักงาน จำนวน 14,000 บาท

โดยมีเหตุผลประกอบการขออนุมัติการโอน ดังนี้

1. ใช้ในการปฏิบัติงานของงานบริหารงานทั่วไป ตำแหน่งนักจัดการ งานทั่วไป เพื่อทดแทนของเดิมซึ่งใช้งานมานานแล้วกว่า 10 ปี ไม่คุ้มค่ากับการปรับปรุงอัพเกรด จำนวน 1 เครื่อง

2. ใช้ในการปฏิบัติงานของงานวิเคราะห์นโยบายและแผน ตำแหน่งนักวิเคราะห์นโยบายและแผน เนื่องจากเครื่องคอมพิวเตอร์ที่ใช้งานอยู่ในปัจจุบัน เป็นเครื่องคอมพิวเตอร์ส่วนตัว จำนวน 1 เครื่อง

1. แผนงานสังคมสงเคราะห์ งานสวัสดิการสังคมและสังคมสงเคราะห์ งบลงทุน หมวดค่าครุภัณฑ์ ประเภทครุภัณฑ์สำนักงาน รายการค่าจัดซื้อตู้เหล็ก จำนวน 5,500 บาท

เพื่อจ่ายเป็นค่าจัดซื้อตู้เหล็ก แบบ 2 บาน จำนวน 1 ตู้ โดยมีคุณลักษณะ ดังนี้

* มีมือจับชนิดบิด
* มีแผนชั้นปรับระดับ 3 ชั้น
* คุณสมบัติตามมาตรฐานผลิตภัณฑ์อุตสาหกรรม (มอก.)

เป็นครุภัณฑ์ที่ไม่มีกำหนดไว้ในบัญชีราคามาตรฐานครุภัณฑ์ของสำนักงบประมาณ ค่าครุภัณฑ์ตามราคาในท้องตลาด

เป็นไปตามหนังสือ ด่วนมาก ที่ มท 0808.2/ ว 1657 ลงวันที่ 16 กรกฎาคม 2556 และหนังสือด่วนที่สุด ที่ มท 0808.2/ ว 1248 ลงวันที่ 27 มิถุนายน 2559

โดยโอนลดจากแผนงานการเกษตร งานส่งเสริมการเกษตร งบบุคลากร หมวดเงินเดือน (ฝ่ายประจำ) ประเภทเงินเดือนพนักงาน จำนวน 5,500 บาท

โดยมีเหตุผลประกอบการขออนุมัติการโอน ดังนี้

1. ใช้ในการปฏิบัติงานของงานสวัสดิการสังคม เพื่อจัดเก็บเอกสารผู้สูงอายุ ผู้ป่วยเอดส์ และผู้พิการ

**นายดำรงค์ อุ่นศร ประธานสภาฯ** ท่านสมาชิกท่านใดมีข้อสงสัยบ้างครับ เมื่อไม่มีผมขอมติที่ประชุม สมาชิกท่านใดอนุมัติให้โอนงบประมาณไปตั้งจ่ายเป็นรายการใหม่ จำนวน 2 รายการ ตามที่เสนอโปรดยกมือครับ

**มติที่ประชุม ลงมติอนุมัติ 18 เสียง**

**ลงมติไม่อนุมัติ - เสียง**

**งดออกเสียง 1 เสียง**

**ระเบียบวาระที่ 4** : พิจารณาให้ความเห็นชอบร่างข้อบัญญัติงบประมาณรายจ่ายประจำปีงบประมาณ พ.ศ.2563

**วาระที่ 1 : ชั้นรับหลักการ**

**นายดำรงค์ อุ่นศร** **ประธานสภาฯ** เชิญเลขานุการสภาฯชี้แจงข้อระเบียบกฎหมายครับ

**นายไพรัช พยาบาล** **เลขานุการสภาฯ** ขอบคุณครับท่านประธานสภาฯ

เรียนประธานสภาฯ สมาชิกสภาฯ พระราชบัญญัติสภาตำบลและองค์การบริหารส่วนตำบล พ.ศ.๒๕๓๗ แก้ไขเพิ่มเติมถึง (ฉบับที่ 7) พ.ศ.๒๕6๒ มาตรา ๘๗ กำหนดให้งบประมาณรายจ่ายประจำปีและงบประมาณรายจ่ายเพิ่มเติมขอองค์การบริหารส่วนตำบล ให้จัดทำเป็นข้อบัญญัติองค์การบริหารส่วนตำบลและจะเสนอได้ก็แต่นายกองค์การบริหารส่วนตำบลตามระเบียบและวิธีการที่กระทรวงมหาดไทยกำหนด ประกอบระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่๓) พ.ศ.๒๕๔๓ ข้อ ๒๓ กำหนดให้นายกองค์การบริหารส่วนตำบลนำเสนอร่างข้อบัญญัติงบประมาณรายจ่ายประจำปีต่อสภาองค์การบริหารส่วนตำบล ภายในวันที่ ๑๕ สิงหาคม ซึ่งนายกองค์การบริหารส่วนตำบลเขาขาวได้เสนอญัตติขอความเห็นชอบร่างข้อบัญญัติงบประมาณรายจ่ายประจำปีงบประมาณ พ.ศ.2563 เมื่อวันที่ 7 สิงหาคม 2562 ซึ่งถือว่าดำเนินการถูกต้อง

และในการพิจารณาข้อบัญญัติงบประมาณรายจ่ายนั้น ระเบียบกระทรวงมหาดไทยว่าด้วยข้อบังคับการประชุมสภาองค์กรปกครองส่วนท้องถิ่น พ.ศ.๒๕๔๗ แก้ไขเพิ่มเติมถึง (ฉบับที่ ๒) พ.ศ.๒๕๕๔ ข้อ ๔๕ วรรคสามกำหนดไว้ว่า การพิจารณาญัตติร่างข้อบัญญัติงบประมาณรายจ่าย ไม่สามารถจะพิจารณาสามวาระรวดเดียวได้ จะต้องพิจารณาเป็นสามวาระ คือ

วาระที่หนึ่ง ชั้นรับหลักการ

วาระที่สอง ชั้นแปรญัตติ และ

วาระที่สาม ชั้นเห็นชอบให้ตราเป็นข้อบัญญัติ

การพิจารณาร่างข้อบัญญัติงบประมาณรายจ่ายนั้นสภาจะต้องพิจารณาให้แล้วเสร็จภายในหกสิบวันนับแต่วันที่รับร่างข้อบัญญัตินั้น เมื่อพ้นห้วงระยะเวลา หกสิบวันแล้วหากสภาฯพิจารณาไม่แล้วเสร็จให้ถือว่าสภาฯให้ความเห็นชอบ ตามมาตรา ๘๗ และในขั้นรับหลักการวาระหนึ่งนั้น ระเบียบกระทรวงมหาดไทยว่าด้วยข้อบังคับการประชุมสภาท้องถิ่นพ.ศ.๒๕๔๗ แก้ไขเพิ่มเติมถึง (ฉบับที่ ๒) พ.ศ.๒๕๕๔ ข้อ ๔๗ กำหนดไว้ว่า ให้ที่ประชุมสภาฯปรึกษาในหลักการแห่งร่างข้อบัญญัติและลงมติว่าจะรับหลักการแห่งร่างข้อบัญญัตินั้นหรือไม่ หากมีสมาชิกสภาประสงค์จะอภิปราย ห้ามไม่ให้ลงมติก่อนที่สมาชิกสภาฯจะได้อภิปรายในเรื่องนั้นพอสมควรแล้ว ครับท่านประธานฯ

**นายดำรงค์ อุ่นศร ประธานสภาฯ** เพื่อนสมาชิกเข้าใจระเบียบที่เกี่ยวข้องกับการพิจารณาข้อบัญญัติงบประมาณรายจ่ายประจำปีงบประมาณ พ.ศ.๒๕63 กันแล้วนะครับ ต่อไปผมขอเชิญท่านนายก ครับ

**นายเกษม สังข์แก้ว** **นายก อบต.เขาขาว** เรียนท่านประธานสภาฯ ท่านสมาชิกสภาฯ บัดนี้ ถึงเวลาที่คณะผู้บริหารองค์การบริหารส่วนตำบลเขาขาว จะได้เสนอข้อบัญญัติงบประมาณรายจ่ายประจำปี ต่อสภาองค์การบริหารส่วนตำบลเขาขาวอีกครั้งหนึ่ง ฉะนั้นโอกาสนี้คณะผู้บริหารองค์การบริหารส่วนตำบลเขาขาว จึงแถลงให้ท่านประธานสภาและสมาชิกทุกท่านได้ทราบถึงสถานการณ์คลัง ตลอดจนหลักการ และแนวนโยบายการดำเนินการในปีงบประมาณ พ.ศ.๒๕63 ดังต่อไปนี้

1. สถานการณ์คลัง

1.1. งบประมาณรายจ่ายทั่วไป

ในปีงบประมาณ พ.ศ.2562 ณ วันที่ 6 สิงหาคม พ.ศ.2562 องค์การบริหารส่วนตำบลเขาขาวมีสถานะการเงินดังนี้

1.1.1.เงินฝากธนาคาร 40,395,343.03 บาท

1.1.2.เงินสะสม 10,530,509.57 บาท

1.1.3.ทุนสำรองเงินสะสม 11,864,358.10 บาท

1.1.4.รายการกันเงินไว้แบบก่อหนี้ผูกพันและยังไม่ได้เบิกจ่าย ไม่มี

1.1.5.รายการที่ได้กันเงินไว้โดยยังไม่ได้ก่อหนี้ผูกพัน จำนวน 12 โครงการ รวม 770,984 บาท

1.1.6.เงินกู้คงค้างไม่มี

2. การบริหารงบประมาณในปีงบประมาณ พ.ศ.2562 ณ วันที่ 6 สิงหาคม พ.ศ.2562

(1) รายรับจริงทั้งสิ้น 68,289,150.84 บาท ประกอบด้วย

- หมวดภาษีอากร 313,186.06 บาท

- หมวดค่าธรรมเนียม ค่าปรับและใบอนุญาต 642,570.70 บาท

- หมวดรายได้จากทรัพย์สิน 276,150.59 บาท

- หมวดรายได้จากสาธารณูปโภคและการพาณิชย์ ไม่มี

- หมวดรายได้เบ็ดเตล็ด ไม่มี

- หมวดรายได้จากทุน ไม่มี

- หมวดภาษีจัดสรร 27,525,592.49 บาท

- หมวดเงินอุดหนุนทั่วไป 39,531,651.00 บาท

(2) เงินอุดหนุนที่รัฐบาลให้โดยระบุวัตถุประสงค์ 30,700 บาท

(3) รายจ่ายจริง จำนวน 52,257,621.46 บาท ประกอบด้วย

- งบกลาง 15,219,014.50 บาท

- งบบุคลากร 14,744,868.93 บาท

- งบดำเนินการ 13,060,918.03 บาท

- งบลงทุน 4,078,820 บาท

- งบรายจ่ายอื่น ไม่มี

- งบเงินอุดหนุน 5,154,000 บาท

(4) รายจ่ายที่จ่ายจากเงินอุดหนุนที่รัฐบาลให้โดยระบุวัตถุประสงค์ 30,700 บาท

(5) รายจ่ายที่จ่ายจากเงินสะสม ไม่มี

(6) รายจ่ายที่จ่ายจากเงินทุนสำรองเงินสะสม 5,592,393 บาท

(7) รายจ่ายที่จ่ายจากเงินกู้ ไม่มี

และในปีงบประมาณ พ.ศ.๒๕62 องค์การบริหารส่วนตำบลเขาขาวได้ตั้งข้อบัญญัติงบประมาณรายจ่ายแบบสมดุลโดยตั้งประมาณรายรับไว้จำนวนทั้งสิ้น 71,000,000 บาท ประกอบด้วย

รายได้จัดเก็บเองจำนวน 1,112,000 บาท

รายได้ที่รัฐบาลเก็บแล้วจัดสรรให้จำนวน 30,388,000 บาท

รายได้ที่รัฐบาลอุดหนุนให้จำนวน 39,500,000 บาท

และประมาณการรายจ่ายไว้ 71,000,000 บาท ประกอบด้วย

งบกลาง จำนวน ๑9,083,700 บาท

งบบุคลากร จำนวน 21,368,420 บาท

งบดำเนินการ จำนวน ๑5,426,480 บาท

งบลงทุน จำนวน 9,688,400 บาท

งบรายจ่ายอื่นๆ จำนวน 25,๐๐๐ บาท

งบเงินอุดหนุน จำนวน 5,408,000 บาท

รายละเอียดปรากฏตามร่างข้อบัญญัติงบประมาณรายจ่ายที่อยู่ในมือทุกท่านและผมคิดว่าทุกท่านก็คงจะได้ศึกษารายละเอียดมาพอสมควร จึงนำเสนอเพื่อสภาแห่งนี้ได้พิจารณา ขอบคุณครับท่านประธานฯ

**นายดำรงค์ อุ่นศร** **ประธานสภาฯ** ขอบคุณครับท่าน นายก สมาชิกทุกท่านก็คงจะศึกษาร่างข้อบัญญัติงบประมาณรายจ่ายที่ท่านนายกได้เสนอมาพอสมควร มีสมาชิกท่านใดประสงค์จะอภิปรายร่างข้อบัญญัติงบประมาณรายจ่ายบ้างครับ เชิญคุณสุริยันต์ ยิ้มสุด ครับ

นายสุริยันต์ ยิ้มสุด **สมาชิกสภาฯ หมู่ที่ 12** กราบเรียนท่านประธานสภาที่เคารพ คณะผู้บริหาร ท่านสมาชิก ผมนายสุริยันต์ ยิ้มสุด สมาชิกสภา อบต.เขาขาวหมู่ที่ 12 ท่านประธานครับ ร่างข้อบัญญัติงบประมาณรายจ่าย พ.ศ.2563 ผมก็เชื่อว่าท่านผู้บริหาร ของโครงการต่างๆที่ท่านตั้งไว้ในร่างฉบับนี้ แต่จากการที่ผมได้เปิดอ่านก็ยังมีครับท่านประธาน กรณีที่ตั้งไว้เพื่อโอนงบประมาณครับท่านประธาน อย่างข้อบัญญัติปี 2562 ขออภัยที่เอ๋ยนามท่านเลขานุการสภา ในฐานะปลัดองค์การบริหารส่วนตำบลเขาขาว ผมเคยนั่งคุยส่วนตัวกับท่านถึงการตั้งงบประมาณ ท่านก็ไม่เห็นด้วยครับในการตั้งไว้แล้วเพื่อโอน ท่านก็เคยคุยกับผมบ่อยๆว่างบประมาณขององค์การบริหารส่วนตำบล ไม่ว่าตำบลไหนก็แล้วแต่ ตั้งแล้วไม่สมควรจะโอน เพราะมันดูแล้วเป็นภาพที่ไม่สวยหรูขององค์การบริหารส่วนตำบล แต่ท่านประธานที่เคารพ งบประมาณปี 2562 ครับท่านประธาน มีการโอนกันมากมายครับท่านประธาน ห้าล้านกว่าครับท่านประธานที่โอน ทั้งๆที่ก่อนจะพิจารณาอนุมัติข้อบัญญัติก็ได้คุยกัน ท่านผู้บริหารก็ตอบว่าตั้งไว้เพื่อดำเนินการทุกโครงการ แต่โอนไป 5,322,722 บาท ครับท่านลองคิดดู นี่คือโครงการที่ตั้งไว้เพื่อโอน ถ้าเป็นโครงการเดือดร้อนของชาวบ้าน โครงการต่างๆที่ตั้งถ้าเป็นความเดือดร้อนของชาวบ้านจริงๆคงจะไม่มีการโอนครับท่านประธาน ตั้งแล้วต้องไปดำเนินการ นี่โอนไปเยอะแยะครับท่านประธาน จากหลายหมวดครับท่านประธาน 40 ครั้งครับที่โอน ห้าล้านกว่า โอนไปไหนบ้างครับท่านประธาน โอนไปซ่อมแซมถนนสองล้านกว่า โอนไปซ่อมประปา เจ็ดแสนกว่า โอนไปซื้อวัสดุก่อสร้าง ล้านกว่าส่วนที่เหลืออีกล้านกว่าโอนไปซื้ออุปกรณ์สำนักงานครับท่านประธาน นี่แหละครับ อย่างครั้งนี่ก็เช่นเดียวกันครับท่านประธาน ผมก็ดูไม่ค่อยละเอียด ผมไม่ได้จบบัญชี ผมไม่ได้มีความรู้สูงๆ ตามความรู้ของผมที่ผมเปิดดู ตั้งไว้เยอะแยะมากมายครับท่านประธานตั้งไว้เพื่อโอน โดยเฉพาะหมวดเงินเดือน ท่านสมาชิกท่านลองเปิดดูตั้งแต่หน้าที่ 19 เป็นต้นไป โดยเฉพาะหมวดเงินเดือน ตั้งเพิ่มทุกส่วนครับท่านประธาน ทั้งๆที่รู้อยู่ว่าจะมีเจ้าหน้าที่เพิ่มมาไหม เพิ่มมาซักกี่คน ในปี 2563 จริงๆแล้วข้าราชการ พนักงานของอบต.เขาขาวถึงแม้อาจจะยังไม่เต็ม แต่งานก็เหมาะสมกันแล้วกับจำนวนคนที่มีอยู่ ไม่น่าจะตั้งเพิ่มงบประมาณในส่วนของเงินเดือน ท่านดูไปทีละหน้า ทีละหน้าได้เลยครับ ตั้งแต่หน้า 19 ถึงหน้า 65 เงินเดือนเพิ่มทุกส่วน ผมก็ไม่เข้าใจครับว่าผู้บริหารตั้งไว้ทำไมตัวนี้ ความคิดของผมก็เหมือนกับปีที่ผ่านมาครับว่าตั้งไว้เพื่อโอน ผมได้ไปขอเจ้าหน้าที่ครับ เพื่อนสมาชิกอาจไม่มี เจ้าหน้าที่ให้มาเป็นภาพรวมครับ ก่อนประชุมสภาตัวนี้เป็นภาพรวม นี่ครับ 21 หน้า ตั้งแต่ตั้งงบประมาณ โอนเพิ่ม โอนลด จำนวนเท่าไหร่ตัวเลข ผมเห็นหมดครับ ผมคิดว่าเจ้าหน้าที่ก็ไม่กล้าโกหกครับข้อมูลตัวนี้ โอนแม้กระทั่งค่าอาหารเด็กศูนย์พัฒนาสวนสมเด็จย่า หลายรายการ 40 ครั้ง บางครั้งอาจจะสองสามรายการโอนพร้อมกัน แต่รายการครับที่โอน ซึ่งอยู่ในมือผม นี่ละครับเจตนาของผู้บริหาร จริงๆแล้วเหมือนที่ผมพูดตอนต้น ท่านปลัดเองด้วยความเคารพ ท่านก็อาวุโสกว่าผม ท่านมีความรู้กว่าผม อย่างที่ผมบอกผมไม่ได้จบบัญชี ไม่ได้ความรู้สูงๆ แต่ด้วยประสบการณ์ ที่เป็นสมาชิกสภาองค์การบริหารส่วนตำบลเขาขาว สมัยนี้สมัยที่ 2 ปีที่ 7 ครับท่านประธาน ผมก็พยายามศึกษาจากที่ทำงานขององค์การบริหารส่วนตำบลเขาขาว แต่ผมก็รู้เพราะผมอ่านออก ว่าเพื่ออะไร ก็ฝากถึงแม้ท่านจะตั้งไว้แล้ว ก็อย่าพยายามโอน ถ้าไม่เดือดร้อนจริงๆ ให้ตกเป็นเงินสะสม เพื่อจะได้ไว้ทำอะไรต่างๆเพื่อพี่น้องประชาชนชาวตำบลเขาขาว ที่เขาเดือดร้อน ซึ่งผมเชื่อว่ายังมีมากมาย ขอบคุณมากครับ

**นายดำรงค์ อุ่นศร** **ประธานสภาฯ** ขอบคุณครับท่าน ตรงนี้ผมก็เห็นด้วยกับท่าน อบต.ในอำเภอทุ่งสง ผมก็รู้จักกับคณะผู้บริหาร หลายๆอบต. ผมถามเขาดู ผมคิดว่าของเขาขาวเราเรื่องการโอนเยอะกว่าใคร ของการโอนได้ที่หนึ่ง ตรงนี้พูดง่ายๆผมก็ไม่ก้าวก่าย บางทีก็เป็นความจำเป็นเดือดร้อนของชาวบ้าน ผู้บริหารถึงได้โอนมาก ยังมีท่านอื่นไหมครับ เชิญท่านสมาชิกหมู่ที่ 8

**นายสมพงษ์ ปั้นคง สมาชิกสภาฯ หมู่ที่ 8** กราบเรียนท่านประธานสภาที่เคารพ ผมนายสมพงษ์ ปั้นคง สมาชิกสภา อบต.เขาขาวหมู่ที่ 8 ผมขออภิปรายตั้งข้อสังเกต ในการตั้งข้อบัญญัติงบประมาณรายจ่ายประจำปีงบประมาณ พ.ศ.2563 ถือว่าเป็นโครงการที่อยู่อำนาจของสภา สมาชิกทั้ง 24 คนอย่างเต็มที่ หลังจากนี้เหมือนกับเรายกอำนาจให้ฝ่ายบริหาร เป็นฝ่ายจัดการ ผมตั้งข้อสังเกตตรงนี้ครับ ไปเปิดที่หน้า 5 ดูเริ่มต้นเราเลือกตั้งมาเมื่อวันที่ 20 ตุลาคม 2555 นี่ปีที่ 7 ครับ ปีแรกได้งบประมาณที่คณะผู้บริหารชุดนี้ได้ตั้งงบประมาณ ปี 2557 ช่วงนั้นงบประมาณอยู่ที่สี่สิบล้าน แล้วเราก็เติมโตๆมาปีหนึ่งไม่ต่ำจากสิบเปอร์เซ็นต์ ของงบประมาณที่เราตั้งจ่าย เพราะการตั้งงบประมาณตรงนี้มันบอกถึงศักยภาพ งบพัฒนา ในการที่เราจะพัฒนาโครงสร้างที่เรากำหนด ท่านดูที่หน้า 5 ครับ ปี2561 ปีนั้นงบประมาณเราตั้งไว้ที่ 59,457,802.65 บาท พอปี 2562 เราตั้งงบประมาณ 70,000,000 บาท คำนวณตัวเลขเราเติมโตประมาณ 17 % แต่ปีนี้ท่านดูครับ จาก 70,000,000 บาท มาเป็น 71,000,000 บาท คิดดูครับมันไม่ถึง 1.5% มันแปลกครับ ไม่มีหรอกครับการตั้งงบประมาณที่ไม่ถึง 10 % ในการตั้งงบประมาณ ปีที่แล้วเราตั้ง 70,000,000 บาท เงินเข้ามาก็เกือบครบแล้วขาดอยู่ล้านกว่าบาท คาดว่าจะเกินไปอีกหนึ่งล้าน แล้วเรามาตั้ง 71,000,000 บาท ทั้งๆที่ดูในแผนพัฒนาห้าปีซิครับ หมวดหนึ่งหมวดสองโครงการที่1 โครงการที่2 ของแต่ละหมู่บ้านโครงการรองรับอยู่มาก ตั้งงบประมาณเพิ่มไปก็ยังไม่เป็นไปตามแผนครับ ถ้าเราตั้งเพิ่มอีก 10 % เรายังได้งบประมาณเพิ่มไปตั้งให้หมู่บ้าน เพิ่มขึ้นหมู่บ้านด้านโครงสร้างพื้นฐานได้หมู่บ้านละห้าแสน มาดูเรื่องของโครงการของอบต.หมู่ที่ 6 ถนนลาดยางแอสฟัลท์ติก สี่แสนกว่าบาทครับ ลาดยาง 130 เมตร 3 เส้นกว่าๆ แล้วผู้รับเหมายกเครื่องจักรมาลงเท่าไหร่ครับใช้งบเท่าไหร่ การปูแอสฟัลท์ติกมันกี่ชั้นครับ ผมถึงว่าสภาแห่งนี้ต้องตั้งเพิ่มไปอีกซักห้าแสน งบประมาณเราควรตั้งเพิ่มไว้ ถ้าไม่กล้าตั้ง ทำไมไม่กล้าเติมโตทำไมไม่ให้สภาแห่งนี้เป็นผู้ตัดสิน ถ้าไม่กล้าตั้งผมคนหนึ่งครับที่ไม่สนับสนุนงบตรงนี้ครับท่านประธาน ขอบคุณครับ

**นายดำรงค์ อุ่นศร** **ประธานสภาฯ** ขอบคุณครับท่าน ปีนี้เติมโตช้าไม่รู้เพราะอะไรนะครับ ยังมีท่านอื่นไหมครับ เชิญท่านสมาชิกหมู่ที่ 3 ครับ

นางสาวพิสมัย สีใส สมาชิกสภาฯ หมู่ที่ 3 กราบเรียนประธานสภาที่เคารพ คณะผู้บริหาร และเพื่อนสมาชิกที่เคารพทุกท่านค่ะ ดิฉันพิสมัย สีใส สมาชิกอบต.เขาขาว หมู่ที่3 ข้องใจสงสัยในเรื่องของงานกำจัดมูลฝอยและสิ่งปฏิกูล 3,972,000 บาท หน้าที่ 99 นี่เป็นงบประมาณรายจ่ายของทั้งปีใช่ไหมค่ะ ตรงนี้ขอให้ท่านปลัดช่วยชี้แจงด้วย หน้า 100 เป็นเรื่องของการจัดซื้อครุภัณฑ์ยานพาหนะ 2,400,000 บาท จัดซื้อรถบรรทุกขยะ ตัวนี้ดิฉันสนับสนุนนะค่ะ เพราะว่าปัญหาเรื่องขยะเป็นปัญหาระดับประเทศ และตำบลเขาขาวสูญเสียงบประมาณกับเรื่องการบริหารจัดการขยะนี้ หลายล้าน ถ้าเกิดเรารีบดำเนินการตัวนี้ได้ จะเป็นการลดงบประมาณลง แต่มันจะซ้ำซ้อนไหมค่ะท่านปลัด สามล้านเก้ากับสองล้านสี่หรือยังไง ขอบคุณค่ะ

**นายดำรงค์ อุ่นศร** **ประธานสภาฯ** ขอบคุณครับท่าน ยังมีท่านอื่นไหมครับ เชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ผมบรรจงกิจ บุญโชติ สมาชิก อบต.หมู่ที่ 5 ท่านประธานผมมีข้อสงสัยนิดเดียวของการจัดงบประมาณปีนี้ ถ้าทุกคนดูนะครับ แต่ละหมู่ที่จริงเราจะตั้งบรรทัดฐานไว้ห้าแสนก่อน แล้วที่เหลือก็เฉลี่ยไปหมู่บ้านไหนที่เดือดร้อน บางทีเอาไปสองโครงการ เหมือนหมู่ที่ 1 ได้ไปเจ็ดแสนกว่า หมู่ที่ 2 สี่แสนกว่า หมู่ที่ 3 หกแสนกว่า หมู่ที่ 4 สี่แสนกว่า หมู่ที่ 6 สี่แสนกว่า นี่คือตั้งพื้นไว้ห้าแสนทุกหมู่ หมู่ที่ 7 ก็สี่แสนกว่าบาท หมู่ที่ 8 ก็สี่แสนกว่าบาท หมู่ที่ 9 สามแสนกว่าบาท หมู่ที่ 10 หกแสนกว่า หมู่ที่ 11 เจ็ดแสนกว่า หมู่ที่ 12 ก็สี่แสนกว่าบาท แต่ของผมหมู่ที่ 5 ครับ สองแสนเก้า ในเมื่องบประมาณตั้งมาแบบนี้ให้เปิดไปดูของผมครับในหน้า 100 โครงการต่อเติมโรงประชุมในสระน้ำ ครั้งนี้คงจะเสร็จสมบูรณ์ 100 % งบประมาณที่ตั้งเอาไว้ในโครงการ 295,000 บาท แต่ว่าในตัวรายละเอียดโครงการ 250,000 บาท ช่วยแก้ไขให้ถูกต้องตรงกันด้วยครับ ถ้าประธานครับ เรียนฝากไปถึงผู้บริหาร ในเมื่อผมได้น้อยที่สุดแล้วโครงการตรงนี้ การสร้างนั้นผมต้องเอาน้ำจากสระออกทั้งหมดกว่าจะสร้างได้ ผมจึงอยากผมจึงอยากขอไว้ว่าผมน้อยที่สุดแล้วผมจะขอเป็นโครงการแรก ฝากไปถึงผู้บริหารว่าถ้าท่านไปสร้างทีหลัง น้ำในสระ ไปพบกับฤดูแล้งพอดีน้ำในสระไม่มี ผมตายแน่เลยครับทีนี้ เพราะที่สระนี้เขาใช้น้ำอยู่ด้วย ฝากเพื่อนไว้ด้วยว่าเพื่อนได้เยอะๆแล้ว ผมได้น้อย ผมขอเป็นโครงการครับ จำเป็นจริงๆ ถ้าไปเปิดน้ำช่วงฤดูแล้งน้ำไม่มีในสระ ตรงนั้นเขาจะปลูกผักปลูกอะไรกันช่วงฤดูแล้ง ชาวบ้านก็จะขาดอาชีพตรงนี้ไปด้วย ฝากผู้บริหารไว้ด้วยของผมสองแสนเก้าก็ไม่ว่าครับท่านประธาน แต่ว่าขอเป็นโครงการที่หนึ่งครับ ขอบคุณมากๆครับท่านประธาน

**นายดำรงค์ อุ่นศร** **ประธานสภาฯ** ขอบคุณครับท่าน ที่ท่านสมาชิกหมู่ที่ 3 ข้องใจ ตรงนี้ผมอยากให้ท่านปลัดช่วยชี้แจงก่อนนะครับ เชิญท่านปลัดครับ

**นายไพรัช พยาบาล** **ปลัด อบต.เขาขาว**  เรียนประธานสภา และสมาชิกสภาทุกท่านนะครับ สำหรับในเรื่องของงานกำจัดขยะมูลฝอยและสิ่งปฏิกูล ที่มีงบอยู่ทั้งหมด 3,972,000 บาทเป็นรายจ่ายเพื่อให้ได้มาซึ่งบริการ 1,572,000 บาท ซึ่งเป็นเรื่องของการจ้างเหมาเก็บขยะเหมือนเดิม รวมกับค่าครุภัณฑ์ยานพาหนะและขนส่ง คือรถบรรทุกขยะอีก 2,400,000 บาท เป็น 3,972,000 บาท อาจจะซ้ำซ้อน ขึ้นอยู่กับการจัดซื้อรถขยะ ว่าจะจัดซื้อในช่วงไหน ซึ่งคาดว่าน่าจะไม่ใช่เร็วๆนี้แน่นอน เป็นห้วงเวลาของปีหน้า แต่ยังระบุไม่ได้ว่าเดือนไหน ฉะนั้นในเรื่องของการจ้างเหมาเก็บก็ยังต้องตั้งไว้ หากมีการซื้อรถขยะ ดำเนินการในเรื่องบริหารจัดการ ที่องค์การบริหารส่วนตำบลสามารถบริหารจัดการเองได้ ส่วนที่จ้างเหมาก็คงเหลือ ครับขอบคุณครับ

**นายดำรงค์ อุ่นศร** **ประธานสภาฯ** ขอบคุณครับท่าน อย่างที่ท่านสมาชิกหมู่ที่ 5 มีความข้องใจอยู่เรื่องงบประมาณน้อย ผมก็เข้าใจเรื่องตรงนี้ อย่างหมู่ที่ 4 ก็ไม่น้อยครับ แต่ก็ไม่มาก ตรงนี้ผมไม่ข้องใจครับ ขอแค่ให้มีคุณภาพ ผมก็เปิดดูครับหลายหมู่ หกแสน เจ็ดแสน ก็ไม่เป็นไร ถือว่าพัฒนาให้แก่พี่น้องชาวบ้านเราเหมือนกันไม่เป็นไร แต่ต่อไปอาจจะเน้นคุณภาพซักหน่อย ยังมีท่านอื่นไหมครับ ถ้าไม่มีผมขอเชิญท่านนายกชี้แจงข้อสงสัยของท่านสมาชิกครับ

**นายเกษม สังข์แก้ว นายก อบต.เขาขาว** กราบเรียนท่านประธานสภา เพื่อนสมาชิกผู้ทรงเกียรติ ทุกท่าน ผมขอนำเรียนถึงความแตกต่างของงบประมาณในแต่ละปี ในเรื่องงบกลาง เมื่อปี 61 เราจ่ายจริง 17,341,776 บาท ปี 2562 เราตั้งไว้ 18,651,240 บาท พอปี 2563 เราตั้ง 19,083,700 บาท ก็เพิ่มขึ้นนิดหน่อยสำหรับในงบกลางนี้ผมอยากนำเรียนว่าเป็นงบที่มีเบี้ยผู้สูงอายุ เบี้ยคนพิการ และเบี้ยผู้ป่วยเอดส์ รวมอยู่ด้วย ก็เลยอยู่เยอะ ของเราตอนนี้ก็ประมาณสิบแปดล้านสามรายการนี้ สองปีแล้วครับผมจำได้ ปีนี้เป็นปีที่สามแล้วที่เอามารวมไว้ในข้อบัญญัติ เนื่องจากเป็นระเบียบที่ต้องตั้งรวมไว้ ซึ่งเราก็ตั้งเพิ่มขึ้นนิดเดียวจากปีที่แล้ว สำหรับงบบุคลากร เป็นงบเกี่ยวกับเงินเดือนข้าราชการประจำ และฝ่ายการเมือง เมื่อปี 61 ตั้งไว้สิบเจ็ดล้านกว่า ปี 62 ยี่สิบล้านเศษ และปี 2563 ตั้งไว้ ยี่สิบเอ็ดล้านกว่า ส่วนงบดำเนินงาน ก็เป็นรายจ่ายพวกค่าใช้สอย ค่าวัสดุ เราตั้งไว้ปี 61 สิบห้าล้านกว่า ปี 62 สิบหกล้านกว่า มาปีนี้ตั้งลดลงเหลือสิบห้าล้านกว่า งบลงทุน ก็เป็นเรื่องของโครงการที่พวกเราเสนอมาและก็จัดสรรลงไปตามหมู่บ้าน ปี 61 ตั้งไว้สามล้านห้า ปี 62 แปดล้านสี่ ปีนี้ เก้าล้านหก ก็เพิ่มขึ้นมาสิบกว่าเปอร์เซ็นต์ และก็เราตั้งงบประมาณทั้งหมดไว้เจ็ดสิบเอ็ดล้าน ละก็อยากจะนำเรียนท่านสมาชิกนะครับว่า ร่างข้อบัญญัตินั้นผมก็ได้ร่วมหารือกับผ.อ.ทุกกองไม่ว่าจะเป็นกองช่าง กองคลัง กองศึกษา สำนักปลัด และก็มีท่านปลัดในฐานะที่ท่านเป็นเจ้าหน้าที่งบประมาณ และก็รองปลัด ก็หารือกันหลายครั้งครับกว่าจะตกผลึก ก็อยากจะนำเรียนว่ารายจ่ายประจำนั้น บางครั้งเราก็จำเป็นต้องจ่ายเช่นเงินเดือน แต่งบอย่างอื่นเช่นงบดำเนินงาน หรืองบที่ไม่เกี่ยวข้องกับรายจ่ายประจำนั้นก็พยายามลด ตอนนี้ก็ตัด คิดกันเป็นรายคนเลยครับว่าเหลือเท่าไหร่ เช่นเงินเดือนก็ให้ทางผ.อ.กองได้คิดเลยว่าแต่ละกองนั้นต้องใช้เท่าไหร่ในแต่ละเดือน รวมทั้งปีเท่าไหร่ มีตำแหน่งว่างก็ต้องตั้งไว้เพราะเผื่อมีคนมาลง เว้นแต่เราจะไม่รับ เพราะตอนนี้ก็มีการสอบท้องถิ่นกัน เมื่อไม่กี่วันน้องจากกรุงหยันก็มาติดต่อเรื่องตำแหน่งช่างที่เราว่างอยู่ ผมว่าก็ดูก่อนเพราะผลสอบยังไม่ชัดเจน เขาบอกว่าถ้าได้จะขออยู่ที่เขาขาวเรา ส่วนเรื่องอื่นๆที่ท่านสมาชิกได้ว่าเราตั้งไว้เผื่อโอนนั้น ผมก็อยากจะนำเรียนว่า ก็สืบเนื่องจากเรามีเรื่องที่จำเป็นไม่ว่าจะเป็นคำร้องที่มาจากท่านสมาชิก หรือมาจากพี่น้องประชาชนที่เดือดร้อนจริงๆ ก็จำเป็นต้องโอนไปทำ เพราะบ้านเราเป็นที่เนิน ถนนหนทางบางครั้งฝนตกมาก็เป็นร่องน้ำ ก็จำเป็นจะต้องปรับปรุงซ่อมแซม ให้พี่น้องประชาชนได้สัญจรไปมาได้สะดวก สมาชิกหมู่ที่ 8 ได้อภิปรายเรื่องการตั้งงบประมาณ ในการตั้งงบประมาณนั้นถ้าท่านดูในปีงบประมาณ 2560เราตั้งไว้เจ็ดสิบล้าน เงินเข้ามาก็หกสิบเจ็ดล้านห้า ตรงนี้ก็ขาดดุลไปนิดนึงสองล้านกว่า ปี 61 เราตั้งไว้หกสิบแปดล้าน เงินเข้ามาเจ็ดสิบเอ็ดล้านกว่า นี่เกินดุลมานิดนึง เกินดุลมาประมาณสามล้านบาท ปีนี้ปี 62 ตั้งไว้เจ็ดสิบล้าน ตอนนี้เข้ามาหกสิบแปดล้านสี่ ก็คาดว่าน่าจะครบ เหลืออีกเดือนกว่าๆ ส่วนรายจ่ายตั้งแต่ปี 55 ปี 56 ปี 57 จนมาถึงวันนี้ ไม่เคยเกินรายรับ ผมก็ไม่เข้าใจนะครับว่าท่านสมาชิกหมู่ที่ 8 เข้าใจหรือไม่ในการทำงบประมาณ ผมก็หารือกับท่านปลัดแล้ว ครั้งแรกว่าจะตั้งเจ็ดสิบล้าน เต็มที่ก็เจ็ดสิบเอ็ด หารือกันแล้วมาตกผลึกที่เจ็ดสิบเอ็ด ถ้ามากกว่านี้ เงินจะเข้าไม่พอความเดือดร้อนจะอยู่ที่ผู้บริหารและเจ้าหน้าที่งบประมาณ เพราะผมไม่มั่นใจว่ารัฐบาลจะอยู่ได้มากน้อยแค่ไหน เพราะฉะนั้นเราต้องตั้งให้ใกล้เคียงกับปีที่แล้วคือเจ็ดสิบ สมาชิกหมู่ที่ 3 ได้อภิปรายเรื่องรถขยะ ส่วนที่เกินมาคือค่าจ้างเหมาจัดเก็บขยะ ถ้าเราได้ซื้อรถจัดเก็บขยะเร็ว หรืออย่างช้าก็ต้นปี ส่วนเงินที่เหลือก็ตกเป็นงบประมาณของอบต.ก็คงไม่ขัดกับหลักอะไร สมาชิกหมู่ที่ 5 ก็ขอบคุณครับที่ได้อภิปรายของท่านน้อยไปนิดนึงแต่ผมก็ได้จัดสรรปันส่วนให้หมู่บ้านที่เดือดร้อนมากเช่นหมู่ที่ 1 ทั้งซอยเลยครับซอยบ้านป้านา เพราะน้ำจากวัดนิคมไปไม่ถึงเลยครับ ก็จำเป็นต้องตั้งงบประมาณให้ครบสมบูรณ์งบประมาณก็เจ็ดแสนกว่าบาท ท่อประปาอะไรเรียบร้อย พี่น้องประชาชนในซอยนั้นก็คงจะได้ใช้ประโยชน์ สำหรับโครงการของท่านสมาชิกหมู่ที่ 5 ก็จะรับไว้พิจารณานะครับ ขอบคุณครับท่านประธาน

**นายดำรงค์ อุ่นศร** **ประธานสภาฯ** ขอบคุณครับท่าน ยังมีท่านอื่นไหมครับ เชิญท่านสมาชิกหมู่ที่ 8 ครับ

**นายสมพงษ์ ปั้นคง สมาชิกสภาฯ หมู่ที่ 8** กราบเรียนท่านประธานสภาที่เคารพ ผมนายสมพงษ์ ปั้นคง สมาชิกสภา อบต.เขาขาวหมู่ที่ 8 ก็ขอขอบคุณท่านนายกที่ได้ตอบ แต่ว่าตามเงื่อนไขของผม คือว่าที่ผ่านมาเราตั้งเติมโต และงบมันก็เข้ามาครบ ในเมื่อโอกาสจริงๆที่ท่านสมาชิกต้องการคือโครงสร้างพื้นฐาน ปีก่อนผมไม่กล้าไปแตะครับเพราะไม่รู้เรื่องบางเรื่อง ไปตัดของกองศึกษา ไปตัดของสาธารณสุขมาตั้งโครงสร้างพื้นฐาน แต่ปีนี้ในเมื่อเราตั้งได้ทำไมเราไม่ตั้งเพิ่มให้หมู่บ้านละห้าแสน เพื่อจะทำโครงสร้างพื้นฐาน ในเมื่อปีที่แล้วเติมโตไปสิบเจ็ดเปอร์เซ็นต์ ปีนี้เพิ่มซักสิบเปอร์เซ็นต์ครับ เพราะรัฐบาลกลางเขาตั้งเพิ่มตั้งสิบห้าถึงยี่สิบเปอร์เซ็นต์ครับ ผมไม่ได้กลัวครับเพราะรัฐบาลเขาก็ต้องส่ง ไม่ว่ารัฐบาลกลางอยู่กี่วันไม่เกี่ยวครับ เพราะเมื่อรัฐบาลตั้งงบแล้วต้องกระจายลงสู่ท้องถิ่น ผมยกตัวอย่างครับถ้าเกิดมีการเลือกตั้งใหม่ขึ้นมา เงินที่เข้ามาเกินกลุ่มพวกเราก็ไม่มีโอกาสครับ เพราะชุดใหม่เขาต้องมาทำแล้วท่านมั่นใจหรือครับ ที่เราจะปล่อยโอกาส ผมขอเถอะครับเพิ่มไปอีกหมู่บ้านละห้าแสนเป็นโครงสร้างพื้นฐาน มันก็ตกที่เจ็ดสิบเจ็ดล้าน เติมโตแค่สิบเปอร์เซ็นต์เอง แล้วท่านไปกลัวอะไร เรื่องโอนเรื่องอะไรที่ท่านสมาชิกหมู่ที่ 12 อภิปราย ผมไม่เกี่ยวครับ ผมขอชี้แจงต่อสภาแห่งนี้ครับ ว่าถ้าสภาแห่งนี้ไม่รับร่างข้อบัญญัติ ผู้บริหารก็ต้องเสนอเข้ามาใหม่ ถ้าเสนอร่างเข้ามาใหม่เรารับก็โอเค แต่ถ้าเราไม่รับหรือผู้บริหารตั้งใจว่าจะเอาร่างฉบับเดิม ก็ต้องตั้งคณะกรรมการร่วมกันขึ้นมาพิจารณา เมื่อนั้นเราจะเรียกร้องได้ เราไม่ได้ตีรวนสภาว่าไม่ให้ฝ่ายบริหารสามารถบริหารได้ แต่ว่าเราเรียกร้องว่าในเมื่อโอกาสที่เราตั้งได้ทำไมเราไม่ทำ เพราะถ้าไม่ตั้งเพิ่มหมู่บ้านละห้าแสนผมคนหนึ่งครับไม่รับร่าง ขอบคุณครับท่านประธาน

**นายดำรงค์ อุ่นศร** **ประธานสภาฯ** ขอบคุณครับท่าน ยังมีท่านอื่นไหมครับ เมื่อไม่มีก็ถือว่าได้อภิปรายกันมาพอสมควรแล้ว ผมปิดการอภิปราย

ต่อไปเป็นขั้นตอนของการลงมติว่าจะรับหลักการแห่งข้อบัญญัติงบประมาณรายจ่ายประจำปีงบประมาณ พ.ศ.2563 หรือไม่ ผมขอมตินะครับสมาชิกสภาท่านใดเห็นชอบรับหลักการแห่งข้อบัญญัติงบประมาณรายจ่ายประจำปีงบประมาณ พ.ศ.2563 โปรดยกมือครับ

**มติที่ประชุม ลงมติรับหลักการ 15 เสียง**

**ลงมติไม่รับหลักการ 2 เสียง**

**งดออกเสียง 1 เสียง**

**นายดำรงค์ อุ่นศร** **ประธานสภาฯ** สรุปว่าที่ประชุมมีมติรับหลักการแห่งร่างข้อบัญญัติงบประมาณรายจ่ายประจำปีงบประมาณ พ.ศ.๒๕63 ด้วยคะแนนเสียงข้างมาก ต่อไปเป็นขั้นตอนของการตั้งคณะกรรมการแปรญัตติ และกำหนดระยะเวลาเสนอคำแปรญัตติ

**วาระที่ 2 : ชั้นแปรญัตติ**

นายดำรงค์ อุ่นศร **ประธานสภาฯ** ในขั้นตอนของการแปรญัตตินั้น สภาฯจะต้องเลือกคณะกรรมการแปรญัตติขึ้นมาคณะหนึ่ง ตามระเบียบกำหนดไว้ว่าคณะกรรมการแปรญัตติตั้งได้ไม่น้อยกว่า ๓ คน แต่ไม่เกิน ๗ คน จึงขอมติที่ประชุมว่าจะแต่งตั้งคณะกรรมการแปรญัตติจำนวนกี่ท่าน เชิญท่านสมาชิกเสนอครับ เชิญสมาชิกสภาฯอบต.หมู่ที่ 12 ครับ

นายสุริยันต์ ยิ้มสุด **สมาชิกสภาฯ หมู่ที่ 12** กราบเรียนท่านประธานสภาที่เคารพ ผมนายสุริยันต์ ยิ้มสุด สมาชิกสภา อบต.เขาขาวหมู่ที่ 12 กระผมขอเสนอให้มีการตั้งคณะกรรมการแปรญัตติ จำนวน ๓ ท่านครับ ขอผู้รับรองด้วยครับ

ผู้รับรอง นางสาวพิสมัย สีใส สมาชิกสภาอบต.หมู่ที่ 3

นายบรรจงกิจ บุญโชติ สมาชิกสภาอบต.หมู่ที่ 5

นายดำรงค์ อุ่นศร **ประธานสภาฯ** มีท่านอื่นเห็นเป็นอย่างอื่นไหมครับ เมื่อไม่มีสรุปว่าที่ประชุมมีมติให้แต่งตั้งคณะกรรมการแปรญัตติจำนวน ๓ คน

ต่อไปเป็นขั้นตอนของการเสนอคณะกรรมการแปรญัตติฯ คนที่ 1 พร้อมผู้รับรองจำนวน 2 ท่านตามระเบียบ คุณนนฑิพัฒน์ ครับ

นายนนฑิพัฒน์ ปานกล่อม **สมาชิกสภาฯ หมู่ที่ 4** กราบเรียนท่านประธานสภาที่เคารพ ผมนนฑิพัฒน์ ปานกล่อม สมาชิกสภา อบต.เขาขาวหมู่ที่ 4 ผมขอเสนอนางสาวพิสมัย สีใส สมาชิกอบต.หมู่ที่ 3 เป็นคณะกรรมการแปรญัตติคนที่ 1 ครับ

ผู้รับรอง นายบรรจงกิจ บุญโชติ สมาชิกสภาอบต.หมู่ที่ 5

นายเกรียงศักดิ์ สุขช่วง สมาชิกสภาอบต.หมู่ที่ 2

นายดำรงค์ อุ่นศร **ประธานสภาฯ** มีผู้ใดประสงค์จะเสนอชื่อคณะกรรมการแปรญัตติคนที่ ๑ ท่านอื่นอีกหรือไม่ครับ เมื่อไม่มี ตามระเบียบกระทรวงมหาดไทยว่าด้วยข้อบังคับการประชุมสภา พ.ศ.2547 แก้ไขเพิ่มเติมถึง ฉบับที่ 2 พ.ศ.2554 ข้อ 12 โดยอนุโลม สรุปว่าที่ประชุมมีมติให้นางสาวพิสมัย สีใส สมาชิกสภาอบต. หมู่ที่ 3 เป็นคณะกรรมการแปรญัตติคนที่ ๑

ต่อไปขอเชิญท่านสมาชิกเสนอชื่อคณะกรรมการแปรญัตติฯ คนที่ ๒ พร้อมผู้รับรองจำนวน ๒ ท่าน ขอเชิญเสนอครับ เชิญคุณพิสมัย ครับ

นางสาวพิสมัย สีใส **สมาชิกสภาฯ หมู่ที่ 3** กราบเรียนท่านประธานสภาที่เคารพ ดิฉันพิสมัย สีใส สมาชิกสภา อบต.เขาขาวหมู่ที่ 3 ดิฉันขอเสนอนายบรรจงกิจ บุญโชติ สมาชิกสภาอบต.หมู่ที่ 5 เป็นคณะกรรมการแปรญัตติคนที่ 2 ครับ

ผู้รับรอง นายนนฑิพัฒน์ ปานกล่อม สมาชิกสภาอบต.หมู่ที่ 4

นายสมพงษ์ ปั้นคง สมาชิกสภาอบต.หมู่ที่ 8

นายดำรงค์ อุ่นศร **ประธานสภาฯ** มีผู้ใดประสงค์จะเสนอชื่อคณะกรรมการแปรญัตติคนที่ 2 ท่านอื่นอีกหรือไม่ครับ เมื่อไม่มี ตามระเบียบกระทรวงมหาดไทยว่าด้วยข้อบังคับการประชุมสภา พ.ศ.2547 แก้ไขเพิ่มเติมถึง ฉบับที่ 2 พ.ศ.2554 ข้อ 12 โดยอนุโลม สรุปว่าที่ประชุมมีมติให้นายบรรจงกิจ บุญโชติ สมาชิกอบต.หมู่ที่ 5 เป็นคณะกรรมการแปรญัตติคนที่ 2

ต่อไปขอเชิญท่านสมาชิกเสนอชื่อคณะกรรมการแปรญัตติฯ คนที่ 3 พร้อมผู้รับรองจำนวน 2 ท่าน เชิญคุณสมพงษ์ ปั้นคง ครับ

นายสมพงษ์ ปั้นคง **สมาชิกสภาฯ หมู่ที่ 8** เรียนท่านประธานสภาฯที่เคารพ ผมสมพงษ์ ปั้นคง สมาชิก หมู่ที่ 8 ผมขอเสนอนายนนฑิพัฒน์ ปานกล่อม สมาชิกอบต.หมู่ที่ 4 เป็นคณะกรรมการแปรญัตติคนที่ 3 ครับ

**ผู้รับรอง** นางสาวพิสมัย สีใส สมาชิกสภาอบต.หมู่ที่ 3

นายปรีชา ทองอร่าม สมาชิกสภาอบต.หมู่ที่ 6

นายดำรงค์ อุ่นศร **ประธานสภาฯ** มีผู้ใดประสงค์จะเสนอชื่อคณะกรรมการแปรญัตติคนที่ 3 ท่านอื่นอีกหรือไม่ครับ เมื่อไม่มีตามระเบียบกระทรวงมหาดไทยว่าด้วยข้อบังคับการประชุมสภา พ.ศ.2547 แก้ไขเพิ่มเติมถึง ฉบับที่ 2 พ.ศ.2554 ข้อ 12 โดยอนุโลม สรุปว่าที่ประชุมมีมติให้นนฑิพัฒน์ ปานกล่อม สมาชิกสภาอบต.หมู่ที่ 4 เป็นคณะกรรมการแปรญัตติคนที่ 3

เมื่อที่ประชุมได้เลือกคณะกรรมการแปรญัตติ เสร็จเรียบร้อยแล้ว ให้คณะกรรมการแปรญัตติไปคัดเลือกกันเอง โดยให้คัดเลือกประธานแปรญัตติจำนวน ๑ ท่าน และเลขานุการจำนวน ๑ ท่าน

สำหรับขั้นตอนต่อไป เป็นขั้นตอนของการกำหนดระยะเวลาการเสนอคำแปรญัตติต่อประธานคณะกรรมการแปรญัตติฯ ด้วยว่าจะใช้เวลากี่วัน ซึ่งระเบียบกำหนดไว้ว่าต้องไม่น้อยกว่า 24 ชั่วโมง เชิญเสนอครับ เชิญคุณสุริยัน ครับ

นายสุริยันต์ ยิ้มสุด **สมาชิกสภา อบต.หมู่ที่ 12** เรียนท่านประธานฯ ผมสุริยันต์ ยิ้มสุด สมาชิก อบต.เขาขาว หมู่ที่ 12 ขอเสนอระยะเวลาเสนอคำแปรญัตติ ไว้จำนวนทั้งสิ้น 24 ชั่วโมง ดังนี้

1. ในวันที่ 21 สิงหาคม ๒๕62 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง
2. ในวันที่ 22 สิงหาคม 2562 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง
3. ในวันที่ 23 สิงหาคม 2562 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง

รวม 3 วัน เป็นเวลาทั้งสิ้น 24 ชั่วโมง โดยกำหนดให้เสนอ คำแปรญัตติต่อคณะกรรมการแปรญัตติฯ ณ ห้องประชุมสภา ที่ทำการองค์การบริหารส่วนตำบลเขาขาว

นายดำรงค์ อุ่นศร **ประธานสภาฯ** มีท่านใดเห็นเป็นอย่างอื่นไหมครับ ถ้าไม่มี ผมขอมติที่ประชุมสมาชิกสภาฯท่านใดเห็นว่า ควรกำหนดให้เสนอคำแปรญัตติฯต่อคณะกรรมการแปรญัตติฯตามที่คุณสุริยันต์ ยิ้มสุดสมาชิกสภาฯ หมู่ที่ 12 เสนอโปรดยกมือครับ

**มติที่ประชุม** **ลงมติเห็นชอบ 17 เสียง**

**ไม่เห็นชอบ - เสียง**

**งดออกเสียง 1 เสียง**

นายดำรงค์ อุ่นศร **ประธานสภาฯ** ที่ประชุมได้มีมติด้วยคะแนนเสียงข้างมากเห็นชอบให้กำหนดระยะเวลาเสนอคำแปรญัตติต่อคณะกรรมการแปรญัตติฯพิจารณาแปรญัตติ ดังนี้

1. ในวันที่ 21 สิงหาคม ๒๕62 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง
2. ในวันที่ 22 สิงหาคม 2562 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง
3. ในวันที่ 23 สิงหาคม 2562 ตั้งแต่เวลา 08.30 น. ถึง ๑๖.3๐ น. รวม 8 ชั่วโมง

รวม 3 วัน เป็นเวลาทั้งสิ้น 24 ชั่วโมง โดยกำหนดให้เสนอ คำแปรญัตติต่อคณะกรรมการแปรญัตติฯ ณ ห้องประชุมสภา ที่ทำการองค์การบริหารส่วนตำบลเขาขาว สำหรับการกำหนดเวลาพิจารณาคำแปรญัตติ และกำหนดระยะเวลาเสนอคำแปรญัตติก็เสร็จเรียบร้อยแล้ว สมาชิกสภาองค์การบริหารส่วนตำบลเขาขาวท่านใด ประสงค์จะเสนอคำแปรญัตติฯแก้ไขเพิ่มเติมร่างข้อบัญญัติงบประมาณรายจ่ายประจำปีงบประมาณ พ.ศ.๒๕63 ก็ให้เสนอคำแปรญัตติฯ ต่อคณะกรรมการแปรญัตติฯ โดยจะต้องมีผู้รับรองจำนวน ๒ ท่านด้วย และในขั้นตอนต่อไปก็จะได้ส่งร่างข้อบัญญัติงบประมาณฉบับนี้ ให้คณะกรรมการแปรญัตติฯได้พิจารณาต่อไป และคณะกรรมการแปรญัตติจะต้องพิจารณาคำแปรญัตติให้แล้วเสร็จภายในวันที่ 26 สิงหาคม ๒๕62

และหลังเลิกประชุมสภาแล้วเลขานุการสภาขอเชิญคณะกรรมการแปรญัตติทั้งสามท่านประชุมต่อเพื่อคัดเลือกประธานและเลขานุการ ต่อไปเป็นระเบียบ วาระที่ 4 เรื่องอื่นๆ

**ระเบียบวาระที่ 5 : เรื่องอื่นๆ**

**นายดำรงค์ อุ่นศร** **ประธานสภาฯ** มีท่านสมาชิกท่านใดประสงค์จะปรึกษาหารือต่อที่ประชุมบ้าง เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12** กราบเรียนท่านประธานสภาที่เคารพ ท่านสมาชิก คณะผู้บริหาร ผมสุริยันต์ ยิ้มสุด สมาชิกสภา อบต.เขาขาวหมู่ที่ 12 วันนี้ผมมีหลายเรื่องครับท่านประธาน เรื่องแรกก็ขอแสดงความยินดีกับคณะผู้บริหาร ซึ่งข้อบัญญัติงบประมาณได้ผ่านชั้นรับหลักการไปแล้ว ท่านผู้บริหารเองก็เจตนาที่จะพัฒนาองค์การบริหารส่วนตำบลเขาขาว พัฒนาความเป็นอยู่ของพี่น้องประชาชน โครงการต่างๆที่ท่านตั้งมา แม้บางท่านจะไม่เห็นด้วย ก็ไม่ว่ากันความคิดอาจจะแตกต่างกัน แต่สิ่งที่สำคัญผู้บริหาร และสมาชิกอีกยี่สิบสี่ รวมถึงเจ้าหน้าที่ขององค์การบริหารส่วนตำบลเขาขาว อย่างไรเราต้องร่วมกันเพื่อช่วยเหลือพี่น้องชาวตำบลเขาขาว ผมอยากจะฝากไปถึงผู้บริหาร ผมคิดว่าข้อบัญญัติก็คงจะประกาศใช้ได้หลังจากนี้ ฝากผู้บริหารเรื่องที่ผมได้พูด การใช้จ่ายงบประมาณก็ดี อย่าให้เหมือนกับที่ผ่านๆมา เพราะในห้วงที่ผ่านมาสมาชิกทุกท่านก็คงจะเห็นและได้รับฟังเสียงสะท้อนจากพี่น้องประชาชน ในหลายๆคนในตำบลเขาขาวก็เห็นอยู่ มีกระแสตอบรับอย่างไร กับการทำงานของผู้บริหาร ภายในการนำของท่านเกษม สังข์แก้ว ขออภัยที่เอ่ยนาม วันที่เรื่องที่ผมจะสอบถามหลายเรื่องครับ เรื่องแรก ตามที่องค์การบริหารส่วนตำบลเขาขาวได้พิจารณาโอนงบประมาณไปตั้งจ่ายเป็นรายการใหม่หมวดค่าครุภัณฑ์ เมื่อการประชุมในวันที่ 30 กรกฎาคม 2562 รายการค่าจัดซื้อโต๊ะทำงานเหล็ก จำนวน 7,000 บาท วันนี้ผมได้รับข้อมูลจากเจ้าหน้าที่ ว่าตามที่องค์การบริหารส่วนตำบลเขาขาวได้โอนงบประมาณไปแล้วนั้น แต่เจ้าหน้าที่พัสดุ ที่ไปจัดซื้อ มาแจ้งว่าจำนวน 7,000 บาท นั้นซื้อไม่ได้ครับท่านประธาน ไม่ทราบเป็นเพราะสาเหตุอะไรครับท่านประธาน จริงๆผมว่าก่อนจะตั้งงบประมาณตรงนี้น่าจะเช็คราคามาแล้วครับท่านประธาน แล้วเจ้าหน้าที่พัสดุว่าซื้อไม่ได้ในราคา 7,000 บาท ผมวินิจฉัยด้วยตัวเองนะครับว่าเจ้าหน้าที่ของอบต.เขาขาวไม่มีความสามัคคีกันเลยครับท่านประธาน คนโน้นก็ไปอย่าง คนนี้ก็ไปอย่าง เจ้าหน้าที่พัสดุบอกว่าราคา 7,000 บาท ซื้อไม่ได้ แล้วตอนที่เสนองบประมาณราคา 7,000 บาทนั้นได้สืบราคามาแล้วหรือยัง แต่พอทางสำนักปลัดให้เจ้าหน้าที่ไปตรวจสอบราคาดูว่าสามารถซื้อได้หรือไม่ ปรากฏว่าซื้อได้ในราคา 7,000 บาทและได้แนบใบเสนอราคามาด้วย แล้วมันมีปัญหาตรงไหนครับท่านประธาน ถึงบอกว่าซื้อไม่ได้ ผู้บริหารที่มีอำนาจสูงสุดในองค์การบริหารส่วนตำบลเขาขาว ท่านจัดการบ้างซิครับลูกน้องท่าน นี่ตั้งเกือบเดือนครับท่านประธาน โต๊ะราคา 7,000 บาท ซื้อไม่ได้ท่านดู คนที่จะใช้เขาก็ต้องการจะใช้ คนที่มีหน้าที่ซื้อก็ไม่ซื้อให้แล้วทำงานกันอยู่อย่างไร ผู้บริหารท่านรับทราบรับรู้บ้างไหมครับท่านประธาน ท่านจัดการด้วยจัดการด่วนครับเรื่องนี้ เรื่องต่อไปนะครับ เรื่องติดตั้งหลังคาโปร่งแสงที่ห้องหัวหน้าสำนักปลัดครับ ถ้าท่านเห็นทางทิศตะวันตกของห้องสำนักปลัด นี่ก็เช่นเดียวกันครับท่านประธานเจ้าหน้าที่จัดซื้อจัดจ้างเกือบสองเดือนแล้วครับท่านประธาน เอกสารแค่ไม่กี่ตัวยังทำกันไม่ได้ เอกสารแค่ไม่กี่ตัวจัดซื้อจัดจ้าง เกือบสองเดือนแล้วครับยังดำเนินการไม่แล้วเสร็จ นี่คือการทำงานของบุคลากรในองค์การบริหารส่วนตำบลเขาขาว ท่านนายกท่านช่วยจัดการด้วยครับเรื่องนี้ นี่ท่านนายกท่านเกือบหมดวาระแล้วผมพูดตรงๆลูกน้องยังไม่เกรงใจเลย ให้เกียรติท่านนะครับ เรื่องเล็กๆน้อยท่านสั่งการเลยครับ ว่าวันนี้ต้องเสร็จ พรุ่งนี้ต้องเสร็จ เพราะถ้ารู้อยู่ว่าโครงการแต่ละเรื่องจะต้องพิมพ์เอกสารซักกี่ตัว กี่หน้า มีขั้นตอนอย่างไร ผมไม่อยากจะพูดยาวครับเรื่องเวลาทำงาน เพราะเห็นๆอยู่มาทำงานตอนไหน เลิกตอนไหน งานทำไม่ทำ ทันไม่ทัน เสร็จไม่เสร็จครับ ก็ฝากท่านผู้บริหารสองเรื่องนี้ด้วยครับ เรื่องต่อไปเรื่องแผนที่ภาษีครับ สองปีแล้วที่องค์การบริหารส่วนตำบลเขาขาวได้อนุมัติงบประมาณ ให้องค์การบริหารส่วนตำบลเขาขาวจัดทำแผนที่ภาษี ซึ่งผมก็ได้สอบถามจากการประชุมสมัยสามัญและวิสามัญก็ไม่เคยได้รับคำตอบครับว่าขณะนี้ไปถึงขั้นตอนไหนแล้ว การทำแผนที่ภาษีขององค์การบริหารส่วนตำบล เขาขาว เรื่องต่อไปเรื่องฉีดยาป้องกันไข้เลือดออกครับท่านประธาน ซึ่งผมก็ได้สอบถามในการประชุมครั้งก่อน ซึ่งผู้บริหารก็ตอบชัดเจนครับว่าเป็นความรับผิดชอบของอบต.เขาขาว โดยกองทุนสปสช.ได้โอนงบประมาณให้สถานีอนามัยฉีดยาป้องกันไข้เลือดออก วันนี้ผมจึงอยากสอบถามว่าท่านได้สอบถามแล้วหรือยัง ว่าสถานีอนามัยได้ดำเนินการฉีดให้หมู่ไหนบ้าง ฉีดเมื่อไหร่ หลังจากนี้ยังจะมีการฉีดอีกบ้างไหม เพราะชาวบ้านยังต้องการอยู่ โดยเฉพาะหมู่ที่ 12 ที่มีไข้เลือดออก เรื่องต่อไปครับเรื่องโครงการเศรษฐกิจชุมชน เรื่องนี้ก็เป็นเรื่องที่ผมเคยพูดทุกครั้งที่มีการประชุม จะต้องมีเจ้าหน้าที่เข้ามารายงานความคืบหน้า เรื่องโครงการเศรษฐกิจชุมชน ครั้งตอนได้รับคำตอบว่ามีการฟ้อง และตั้งเจ้าพนักงานบังคับคดีไปสามสี่กลุ่ม จนมาถึงวันนี้ผ่านไปสามสี่เดือนไม่ทราบว่าขั้นตอนบังคับคดีไปถึงขั้นตอนไหนแล้ว เรื่องต่อไปครับ เรื่องประปาจุดปากซอยลุงเท่ง ขณะนี้ได้ดำเนินการเสร็จเรียบร้อยทราบจากผู้บริหารว่ามีการตรวจรับจ่ายงบประมาณเสร็จเรียบร้อยแล้ว ชาวบ้านก็ต้องการใช้อยู่ไม่ทราบว่าจะดำเนินการใช้ได้หรือยัง ต้องรอคำตอบจากอบต.เขาขาวว่าสามารถเปิดให้ชาวบ้านใช้ได้แล้วหรือไม่ เรื่องต่อไปเรื่องการวางท่อระบายน้ำที่บ้านนายดวล ไฝดำ ครับท่านประธานผมเขียนคำร้องสี่เดือนกว่าจะไปดำเนินการ ผ่านไปอีกแปดเดือนไปวางท่อไว้ 10 ลูกตามรายละเอียดที่คุยกันนอกรอบบอกว่าจะไปตัดคูระบายน้ำเพื่อให้น้ำมันไหลไปลงลำห้วยครับท่านประธาน แต่จนถึงวันนี้ถนนที่เป็นถนนลาดยางอยู่เริ่มพังเพราะน้ำเซาะ สาเหตุจากไม่ได้ทำคู แต่ผมก็ไม่ทราบว่าตั้งเป็นโครงการหรือไม่ ถ้าตั้งเป็นโครงการแล้วแสดงว่ายังดำเนินการไม่แล้วเสร็จ ถ้าไม่ได้ตั้งเป็นโครงการท่านช่วยจัดการให้ด้วยเพราะอนาคตถนนพังหมดแน่ครับ เรื่องต่อไปท่านประธานที่เคารพเรื่องนี้ก็เป็นปัญหาใหญ่ โครงการก่อสร้างถนนลาดยางในพื้นที่ตำบลเขาขาว ที่ก่อสร้างโดยอบต.เขาขาว ย้อนหลังไป ขณะนี้ผมเชื่อว่าหลายหมู่บ้านที่ชำรุด การสัญจรผมว่าลำบากกว่าถนนลูกรัง เพราะถนนลาดยางเมื่อมันเป็นหลุมแล้วมันจะเป็นหลุมลึกครับท่านประธาน รถตกลงไปอาจจะล้ม โดยเฉพาะสายที่ผมวิ่งอยู่ประจำสายอนามัยบ้านไร่เหนือ สายหมู่ 5 บ้านทับนายเหลียวไปออกช่องเหรียงสายนั้นก็ดูไม่ได้ครับท่านประธาน ในพื้นที่หมู่ 12 เองก็เป็นหลุมเยอะแยะมากมาย ผมก็ไม่เคยได้ข่าวจากผู้บริหารว่าจะมีแนวทางไปปรับปรุงซ่อมแซมอย่างไรครับท่านประธาน เพราะฉะนั้นตรงนี้ก็ขอฝากด้วยครับท่านประธาน เนี่ยละครับการตั้งงบประมาณถ้าท่านตั้งไปซ่อมถนนแบบนี้ผมว่าคงจะดีกว่าตั้งไปเพื่อผลประโยชน์ของใครบางคน ทั้งหมดนี้คือคำถามที่ผมฝากไปถึงผู้บริหารเรื่องการซ่อมถนนลาดยางว่าท่านจะดำเนินการอย่างไร ขอบคุณมากครับ

**นายดำรงค์ อุ่นศร** **ประธานสภาฯ** ขอบคุณครับ สำหรับเรื่องการซ่อมถนนลาดยางนี้ผมเห็นด้วยนะครับ สำหรับความคิดของผม ผมอยากให้ผู้บริหารตั้งงบประมาณปรับปรุงซ่อมแซมถนน ให้เยอะซักหน่อย ถ้าตามความคิดของผมถนนลาดยางเราก็ซ่อมแซมได้ไม่ใช่เฉพาะถนนลูกรังหรือหินผุ แต่ใช้งบประมาณซื้อปูนซิเมนต์ สายหนึ่ง เงินหนึ่งหมื่นผมว่าใช้ได้ทั้งสาย และก็มีคุณภาพด้วย แต่ไม่เห็นทำแบบนั้น ตั้งเอาไว้ซักห้าแสนอย่างนี้ผมว่าสามารถใช้ได้ทั้งหมดทั้งอบต.เขาขาว ยังมีท่านสมาชิกท่านอื่นอีกไหมครับ เชิญท่านสมาชิกหมู่ที่ 3 ครับ

นางสาวพิสมัย สีใส สมาชิกสภาฯ หมู่ที่ 3 กราบเรียนประธานสภาที่เคารพ คณะผู้บริหาร และเพื่อสมาชิกที่เคารพทุกท่านค่ะ ดิฉันพิสมัย สีใส สมาชิกอบต.เขาขาว หมู่ที่3 ฝากไว้เรื่องเดียวค่ะเรื่องการซ่อมแซมท่อตรงหน้าโรงงานสหกรณ์ งบประมาณโครงการจ่ายขาดสายบ้านคุณวิภู ดิฉันรู้สึกว่าจะลึกเข้าไปเรื่อยๆแล้วค่ะ ขอคำตอบชัดเจนว่าจะดำเนินการเดือนไหน เมื่อไรค่ะ ขอบคุณมากค่ะ

**นายดำรงค์ อุ่นศร** **ประธานสภาฯ** มีท่านสมาชิกอื่นอีกไหมครับ เชิญท่านสมาชิกหมู่ที่ 8

**นายสมพงษ์ ปั้นคง สมาชิกสภาฯ หมู่ที่ 8** เรียนประธานสภาที่เคารพ ผมสมพงษ์ ปั้นคง สมาชิกสภา อบต.เขาขาวหมู่ที่ 8 เรื่องถนนสายห้วยหวายแดง บริเวณบ้านลุงคล่อง มันมีอยู่จุดหนึ่งน้ำไหลข้ามถนนมา ระยะทางประมาณสามร้อยเมตร แล้วไปเซาะ ถ้าปล่อยไว้มันพังแน่ เสียดายครับถนนอย่างดีแอสฟัลท์ติก งบอุดหนุนของอบจ.ฝากผู้บริหารหางบประมาณส่วนไหนไปดำเนินการ ผมว่าใช้งบประมาณไม่มากไม่เกินศักยภาพของผู้บริหาร เพราะชาวบ้านใช้มากจริงๆเส้นนั้นอย่าให้พังไปเสียอีก และขอฝากซอยบ้านนายกระจาย เหลือแก้ว หลังจากที่เราจ่ายขาดเงินสะสมมาปรับปรุง ช่วงนี้ก็ลำบากมากครับ ฝนตกวิ่งไม่ได้เลย ตรงนี้ก็ฝากท่านประธานครับช่วยกรุณาครับให้ลาวบ้านเขาวิ่งได้ครับ อย่าให้ชาวบ้านพยายามที่จะวิ่ง เกิดอุบัติเหตุขึ้นมามันไม่ปลอดภัย สงสารชาวบ้านครับ ขอบคุณครับท่านประธาน

**นายดำรงค์ อุ่นศร** **ประธานสภาฯ** ยังมีท่านสมาชิกอื่นอีกไหมครับ เชิญครับท่านสมาชิกหมู่ที่ 5

**นายบรรจงกิจ บุญโชติ สมาชิกสภาฯ หมู่ที่ 5** ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิกสภา อบต.เขาขาวหมู่ที่ 5 ผมก็ต่อนิดเดียวครับ เรื่องถนนที่พังๆอยู่ครับ เคยเสนอไปหลายครั้งแล้วว่าให้ออกข้อบัญญัติตำบลแล้วปักป้ายขึ้นมา ว่าห้ามเกิน 21 ตัน ก็ไม่เคยไปดำเนินการ พอถนนพังทุกทีก็โอนเงินงบประมาณทุกหมู่บ้าน เรารู้ว่าการสร้างถนนของเราด้วยงบประมาณที่น้อยนิด จะถ้าเราไม่ช่อยกันดูแลจะเอางบประมาณไปซ่อมถนนที่เพิ่งจะทำเสร็จ เส้นอื่นก็ไม่ต้องทำกัน ฉะนั้นอยากให้ออกข้อบัญญัติ ของเรานี้ไม่เคยออกเลยอยู่กันห้าหกปีไม่เคยคิด พอคิดแล้วก็ไม่ทำ ไปคิดเรื่องอะไรครับ ลูกไก่บ้านละหกสิบตัวข้อบัญญัติอบต.เขาขาว อีกข้อหนึ่งเก็บถังขยะกี่บาทตอนนั้น เนี่ยคิดของแปลกๆอย่างนี้ ของดีๆไม่ทำ เจ็ดปีอยู่กันมาผมพูดว่าทำไมไม่ปักป้าย ผู้รับเหมารับงานเราก็เขียนไปได้ในข้อตกลงว่าให้ปักป้ายด้วยไม่เกิน 21 ตัน แล้วไม่ทำ สภาก็ไม่เคยคิดทำ ช่างบอกว่าทำไม่ได้ไปจำกัดสิทธิเขา นี่ข้อบัญญัติตำบลทำไมทำไม่ได้ แต่ไม่คิดทำ จะหมดวาระแล้วทีนี้พูดเรื่องถนนพัง สามปีสีปีอย่างนี้จะไปลาดกลบหน้าใหม่ก็ลำบาก เพราะด้วยงบประมาณที่น้อยนิดที่ทำกัน ใช้รถบด ถมลูกหินแล้วลาดยางมะตอยแล้วมันจะอยู่ได้ไงรถสิบล้อวิ่ง อยากให้ดูตรงนี้ด้วย ขอบคุณครับท่านประธาน

**นายดำรงค์ อุ่นศร** **ประธานสภาฯ** ผมเข้าใจ ท่านสมาชิกทุกหมู่บ้าน สามสี่หมู่บ้านที่ลุกขึ้นอภิปราย แต่อย่างที่ผมเห็นของหมู่ที่สาม และของหมู่ที่สิบสอง ไม่มากหรอกครับแต่ไม่รู้ผู้บริหารขัดข้องอย่างไร ไม่ได้ไปดำเนินการให้แล้วเสร็จ มันจะเข้าข่ายเสียน้อยเสียยากเสียมากเสียง่าย อย่างของหมู่สิบสองนิดเดียวไม่มาก ใช้งบประมาณ ตามที่ท่านสมาชิกข้องใจ ผมอยากให้ท่านนายกชี้แจง เชิญครับ

**นายเกษม สังข์แก้ว** **นายก อบต.เขาขาว** เรียนท่านประธานสภาฯที่เคารพ และเพื่อนสมาชิกผู้ทรงเกียรติ ก่อนอื่นต้องขอบคุณทั้งสี่ท่านนะครับที่ได้อภิปรายซักถาม ผมก็ขออนุญาตตอบไปตามทีละหมู่ เรื่องโต๊ะ เก้าอี้ของปลัด รองปลัด และของหัวหน้าสำนัก ตรงนี้ก็มอบหมายให้พัสดุดำเนินการ และพัสดุตอบมาว่าซื้อไม่ได้ 7,000 แต่ตอนนี้ซื้อได้แล้วครับ มีแล้วครับร้านที่เสนอมา ไม่เกินราคา ส่วนเรื่องกันสาดด้วยครับ คือตอนนี้เราต้องให้ผู้รับจ้างเสนอมาสามเจ้า ก็ต้องหาคู่เคียงมาด้วย ผมก็ได้หารือกับผู้รับจ้างแล้วเรื่องกันสาด ให้เขามาดูอีกครั้งหนึ่ง ให้เขามาพบหัวหน้าสำนัก ว่าจะเอายังไงจะทำยังไง ก็คิดว่าเร็วๆนี้ครับจะจบทั้งสองเรื่อง ผมก็สั่งลูกน้องได้ครับ ไม่ใช่ว่าสั่งไม่ได้ เรื่องแผนที่ภาษี ปีนี้เราไม่ได้ตั้งเพราะว่าขณะนี้แผนที่ภาษีก็เสร็จเรียบร้อยแล้ว หลังจากนี้ก็คงจะใช้ประโยชน์ได้ ที่เราลงทุนไปล้านกว่าบาท ก็จะได้เกิดประโยชน์กับพี่น้องประชาชน และเกิดประโยชน์กับท้องถิ่นในเรื่องการจัดเก็บภาษี เรื่องไข้เลือดออกผมก็คุยกับทางหัวหน้ารพ.สต.ทั้งสองแห่งแล้ว ว่างบประมาณที่จัดสรรไปในรูปของ สปสช.นั้นรู้สึกจะมีการพ่นหมอกควันแล้ว ยังกำชับว่าในปีต่อไป ว่าถ้าท่านของบประมาณในลักษณะอย่างนี้ ต้องมาหารือในรายละเอียดอีกครั้งหนึ่ง ว่าคุณจะต้องพ่นหมอกควันก่อนไม่ใช่มาพ่นตอนที่เกิดเหตุแล้ว เรื่องเศรษฐกิจชุมชนผมมอบหมายให้นิติกรในการตอบ ประปาซอยลุงเท่งขณะนี้เรียบร้อยแล้ว ไม่ทราบว่าขัดข้องตรงไหนที่ยังไม่ได้ใช้ ผมก็ยังไม่แน่ใจ การวางท่อระบายน้ำที่บ้านนายดวล ไฝดำ ตรงนี้ก็ไม่ได้ตั้งโครงการไว้ เดี๋ยวผมจะให้ทางช่างไปดูอีกทีหนึ่ง ว่าจะแก้ไขยังไง ถนนลาดยางที่ชำรุดก็สืบเนื่องจากช่วงก่อนผมเป็นถนนผิวสามชั้น ถ้าพูดก็ไม่แข็งแรงเท่าไหร่ แต่ว่าที่ทำผิดสามชั้นเพราะจะได้ระยะทางเพิ่มมากขึ้น การใช้งบประมาณดูแลแก้ไขนั้นเดี๋ยวจะหารือกับกองช่าง กับทางปลัดอีกครั้งหนึ่ง ส่วนถนนลาดยางของหมู่ที่สามตรงนั้นยังอยู่ในความรับผิดชอบของผู้รับจ้าง ซึ่งได้แจ้งไปแล้ว ก็คาดว่าจะดำเนินการหลังทำถนนหมู่10 ถนนสายห้วยหวายแดงซึ่งได้รับงบประมาณจากอบจ.มาสองล้านบาท ที่ท่านสมาชิกได้อภิปรายมาตรงนั้นผมไปดูแล้วครับตรงนั้นไม่มีร่องน้ำไม่รู้มันไหลมายังไง ถ้าแรงก็อาจทำให้ถนนขาด เดี๋ยวจะให้ทางช่างไปดู รวมทั้งถนนสายบ้านนาย กระจาย เหลือแก้วด้วย ส่วนสมาชิกหมู่ที่ 5 ได้อภิปรายเรื่องการปักป้ายผมก็เห็นด้วยเรื่องนี้ เพราะถนนบ้านเราอย่างถนนสิงห์ขจรวรกุล เป็นถนนที่รับน้ำหนักได้ไม่เกิน 21 ตัน แต่ว่าขณะนี้เป็นรถซึ่งบรรทุกอาหารหมูบ้าง อาหารไก่บ้าง ประมาณ 30 ตัน เราน่าจะออกเป็นข้อบัญญัติและปักป้าย เราทำเองได้ครับป้ายไม่ต้องไปขอผู้รับเหมา ถนนไหนที่มันเสี่ยงก็ใช้ป้ายได้เลย ตรงนี้ก็ต้องหารือกับทางกองช่างและท่านปลัดอีกครั้งหนึ่ง ขอบคุณครับท่านประธาน

**นายดำรงค์ อุ่นศร** **ประธานสภาฯ** ยังมีท่านอื่นอีกไหมครับ ถ้าไม่มี สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 14.33 **น.**

(ลงชื่อ).........................................................ผู้จดรายงานการประชุม

(นายไพรัช พยาบาล)

เลขานุการสภาองค์การบริหารส่วนตำบลเขาขาว

สภาองค์การบริหารส่วนตำบลได้มีมติรับรองรายงานการประชุมในการประชุมสภาฯสมัยสามัญ สมัยที่ 3 ประจำปี พ.ศ.2562 ครั้งที่ 2 เมื่อวันที่ 29 สิงหาคม 2562

###### (ลงชื่อ)..........................………………………….........

(นายดำรงค์ อุ่นศร)

ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยสามัญ สมัยที่ 3 ประจำปี พ.ศ.2562 ครั้งที่ 1**

**เมื่อวันอังคาร ที่ 20 สิงหาคม ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยสามัญ สมัยที่ 3 ประจำปีพ.ศ.2562 ครั้งที่ 1 เมื่อวันอังคาร ที่ 20 กันยายน พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาวได้จดไว้ เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันจันทร์ ที่ 26 สิงหาคม พ.ศ.2562

(ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

สมาชิกสภา อบต.เขาขาว หมู่ที่ 7

(ลงชื่อ)...........................................................กรรมการตรวจรายงานฯ (นายสมโชค คงทอง)

สมาชิกสภา อบต.เขาขาว หมู่ที่ 9

(ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

สมาชิกสภา อบต.เขาขาว หมู่ที่ 3